**Ministru kabineta noteikumu projekta „Grozījumi Ministru kabineta 2010.gada 1.novembra noteikumos Nr.1024 „Elektroenerģijas pārvades un sadales būvju būvniecības kārtība” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. |  Pamatojums | Ministru kabineta noteikumu projekts „Grozījums 2010.gada 1.novembra Ministru kabineta noteikumos Nr.1024 „Elektroenerģijas pārvades un sadales būvju būvniecības kārtība” (turpmāk – noteikumu projekts) ir izstrādāts, pamatojoties uz Enerģētikas likuma 76.panta otrajā daļā un Būvniecības likuma 2.panta ceturtajā daļā, 6.panta pirmās daļas 7.punktā dotajiem deleģējumiem. |
|  2. |  Pašreizējā situācija un problēmas | Saistībā ar energoapgādes traucējumiem 2011.gada sākumā valdība izsludināja ārkārtas situāciju 40 Latvijas novados. Dabas radīto apstākļu ietekmē - ilgstoša snigšana, bieza sniega sega, ledus un lietus, gar gaisvadu elektrolīnijām augošie koki uzkrita uz tām, bojājot vadus, kā rezultātā radās masveida pārtraukumi elektroapgādē. Kā viens no risinājumiem šādas situācijas novēršanai - zemsprieguma un vidēja sprieguma elektrolīniju nomaiņa pret kabeļlīnijām (zemē ieguldāmām). Spēkā esošais tiesiskais regulējums un tajos noteiktie nepieciešamie saskaņojumi paildzina laiku, kas nepieciešams līniju rekonstrukcijai (līnijas ir vairāku kilometru garumā un tās var šķērsot vairāku desmitu īpašnieku zemes).AS „Latvenergo” 2011.gadā uzsāks Latvijas rietumu reģiona pārvades tīklu stiprināšanas projekta „Kurzemes loks” īstenošanu, kura realizējot būs jāveic būtiskas elektrolīniju rekonstrukcijas. Projekts „Kurzemes loks” ir valsts nozīmes energoapgādes objekts, kas ir iekļauts ī Baltijas enerģijas tirgus starpsavienojumu plānā (BEMIP). **Projekta „Kurzemes loks” elektropārvades tīklu savienojuma posms Grobiņa – Ventspils šķērso:** Grobiņas novadu (Grobiņas pagasts), Durbes novadu (Tadaiķu un Dunalkas pagasti), Aizputes novadu (Cīravas un Lažas pagasti), Kuldīgas novadu (Ēdoles un Gudenieku pagasti), Alsungas novadu, Ventspils pilsētu, Ventspils novadu (Ances, Popes, Tārgales, Ziru pagasti) un Piltenes pilsētas lauku teritoriju. Projekta „Kurzemes loks” elektropārvades tīklu savienojuma rekonstrukcijas rezultātā tiks palielināts elektropārvades līnijas nominālais spriegums no esošā 110 kV uz 330 kV, 330 kV elektrolīniju ierīkojot blakus esošai 110 kV elektrolīnijai. Līdz ar to mainīsies (paplašināsies) arī aizsargjosla gar minētajām elektropārvades līnijām.Saskaņā ar šobrīd spēkā esošām Enerģētikas likuma normām (19.panta 11 daļa) jaunu elektroapgādes objektu būvniecību vispārīgos gadījumos nepieciešams saskaņot ar zemes īpašnieku. Enerģētikas likumā ir noteikti izņēmuma gadījumi, kad saskaņošanu var aizstāt ar informēšanu (piem. objekts tiek ierīkots sarkanās līnijas robežas, objekta ierīkošana paredzēta vietējās pašvaldības teritorijas plānojumā vai detālplānojumā). |
|  3. |  Saistītie politikas ietekmes novērtējumi un pētījumi |  Nav attiecināms. |
|  4. |  Tiesiskā regulējuma mērķis un būtība | Noteikumu projekts paredz;1.Papildināt noteikumu 7.punktu ar regulējumu, kas nosaka, ka, ja veic elektroietaises rekonstrukciju un tās rezultātā gaisvadu elektrolīniju pārbūvē par kabeļlīniju, tad būvniecības iesniegums–uzskaites karte un elektroietaises būvprojekts nav nepieciešami. Šāds risinājums būtiski paātrinās un atvieglos elektrolīniju pārbūvi no gaisa vadu līnijām par kabeļlīnijām, kas nākotnē samazinās neparedzētu elektroenerģijas atslēgumu skaitu.2. Papildinot noteikumu 35.punktu ar otro teikumu tiek noteikts, ka veicot 110kV elektrolīnijas rekonstrukciju, tiek ierīkota 330kV elektrolīnija, tad energoapgādes komersantam ir tiesības saskaņošanas procedūru ar nekustamo īpašniekiem aizstāt ar informēšanu. |
|  5. |  Projekta izstrādē iesaistītās institūcijas | Projekta sagatavošanā ņemts vērā AS „Latvenergo” un AS „Sadales tīkls” viedoklis. |
|  6. |  Iemesli, kādēļ netika nodrošināta sabiedrības līdzdalība | Nav attiecināms. |
|  7. |  Cita informācija | Š.g. 17.marta Valsts sekretāru sanāksmē tika izsludināts likumprojekts „Grozījumi Enerģētikas likumā”, kas paredz vairākas izmaiņas elektroapgādes objektu ierīkošanas tiesiskajā regulējumā. Noteikumu projektā iekļautās izmaiņas ir saskaņotas ar minētā likumprojekta normām. |

|  |
| --- |
|  **II. Tiesību akta projekta ietekme uz sabiedrību** |
|  1. |  Sabiedrības mērķgrupa |  Noteikumu projekts attiecas uz komersantiem, kas veic elektroenerģijas pārvades un sadales būvju būvniecību. |
|  2. |  Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt |  Noteikumu projekts arī ietekmē nekustamā īpašuma īpašniekus, kuru nekustamie īpašumi var tik aprobežoti, būvējot un ekspluatējot elektroenerģijas pārvades un sadales būves. Būvniecības procesu uzraugošās būvvaldes. |
|  3. |  Tiesiskā regulējuma finansiālā ietekme | Noteikumu projekts nerada finansiālo ietekmi. |
|  4. |  Tiesiskā regulējuma nefinansiālā ietekme |  Nav attiecināms. |
|  5. |  Administratīvās procedūras raksturojums |  Nav attiecināms. |
|  6. |  Administratīvo izmaksu monetārs novērtējums |  Nav attiecināms. |
|  7. |  Cita informācija |  Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas | Būvvaldes |
|  2. |  Projekta izpildes ietekme uz pārvaldes funkcijām |  Jaunas valsts institūcijas netiks radītas, kā arī netiks paplašinātas esošo institūciju funkcijas. |
|  3. |  Projekta izpildes ietekme uz pārvaldes institucionālo struktūru.Jaunu institūciju izveide |  Jaunas institūcijas netiks veidotas. |
|  4. |  Projekta izpildes ietekme uz pārvaldes institucionālo struktūru.Esošu institūciju likvidācija |  Esošās institūcijas netiks likvidētas. |
|  5. |  Projekta izpildes ietekme uz pārvaldes institucionālo struktūru.Esošu institūciju reorganizācija |  Esošās institūcijas netiks reorganizētas. |
|  6. |  Cita informācija |  Nav. |

Anotācijas III, IV, V un VI sadaļa – nav attiecināmas.

Ministru prezidents V. Dombrovskis

Ekonomikas ministrs A.Kampars

Iesniedzējs: Ekonomikas ministrs A. Kampars

Vīza: Valsts sekretārs J.Pūce

28.03.2011. 16:24

714

J.Bunkovskis

67013170, janis.bunkovskis@em.gov.lv